CK เสนอขายหุ้นกู้ 4 ชุด มูลค่ารวม 7.5 พันลบ.
CK เสนอขายหุ้นกู้ 4 ชุด มูลค่ารวม 7.5 พันลบ. หวังระดมทุนไปใช้ชำระคืนหุ้นกู้
5 ก.ค. 2559

บริษัท ช.การช่าง จำกัด (มหาชน) หรือ CK ระบุว่า บริษัทได้ยื่นแบบแสดงรายการการเสนอขายหุ้นกู้ของบริษัท มูลค่ารวมไม่เกิน 7,500 ล้านบาท เสนอขายหุ้นกู้ต่อผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 5-7 ก.ค. 59  ผ่านธนาคารกรุงเทพ ธนาคารกรุงไทย และ ธนาคารกสิกรไทย ซึ่งเป็นผู้จัดการการจัดจำหน่าย
โดยหุ้นกู้ แบ่งออกเป็น 4 ชุด โดยชุดที่ 1 มีมูลค่าไม่เกิน 2,500 ล้านบาท อายุ 3 ปี ครบกำหนดไถ่ถอนปี พ.ศ. 2562 อัตราดอกเบี้ยคงที่ร้อยละ 2.24 ต่อปี ชำระดอกเบี้ยทุก 3 เดือนตลอดอายุหุ้นกู้
ชุดที่ 2 มีมูลค่าไม่เกิน 1,500 ล้านบาท อายุ 8 ปี ครบกำหนดไถ่ถอนปี พ.ศ. 2567  อัตราดอกเบี้ยคงที่ร้อยละ 3.51 ต่อปี ชำระดอกเบี้ยทุกๆ 3 เดือนตลอดอายุหุ้นกู้
ชุดที่ 3 มีมูลค่าไม่เกิน 2,700 ล้านบาท อายุ 10 ปี ครบกำหนดไถ่ถอนปี พ.ศ. 2569 อัตราดอกเบี้ยคงที่ร้อยละ 3.82 ต่อปี ชำระดอกเบี้ยทุกๆ 3 เดือนตลอดอายุหุ้นกู้
และชุดที่ 4 มีมูลค่าไม่เกิน 800 ล้านบาท อายุ 11 ปี  8 เดือน ครบกำหนดไถ่ถอนวันที่ 8 มี.ค. พ.ศ. 2571 อัตราดอกเบี้ยคงที่ร้อยละ 3.99 ต่อปี ชำระดอกเบี้ยทุกๆ 3 เดือนตลอดอายุหุ้นกู้
ทั้งนี้บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ในครั้งนี้ไปใช้ชำระคืนหุ้นกู้ของ CK ครั้งที่ 2/2554 ชุดที่ 1 ครบกำหนดไถ่ถอนปี พ.ศ. 2559 (CK167A) จำนวน 2,000 ล้านบาท ที่ครบกำหนดไถ่ถอนและส่วนทีเหลือเพื่อเป็นเงินทุนหมุนเวียนของบริษัท ตลอดจนเพื่อรองรับการลงทุนโครงการสาธารณูปโภคขั้นพื้นฐาน ทั้งในประเทศและต่างประเทศ
ด้าน บริษัท ทริส เรทติ้ง ได้จัดอันดับความน่าเชื่อถือชองหุ้นกู้ชุดนี้ในระดับ “A-” แนวโน้มอันดับความน่าเชื่อถือ “Stable” เมื่อวันที่ 24 มิ.ย. 59